Booth sê hy weet wie sit agter sluipmoordpoging | Netwerk24
Deur Maygene de Wee 09 April 2020 11:15
Booth het Donderdagoggend 'n sluipmoordaanval by sy huis in Higgovale oorleef.
Twee gemaskerde mans het glo kort ná 07:00 op Booth geskiet. Sy voertuig is glo vier of vyf keer getref.
Hy is ongedeerd.
Volgens polisiebronne het Booth in 'n verklaring aan die polisie gesê hy het verlede week 'n kliënt van hom aangeraai om 'n saak van intimidasie, ontvoering en afpersing aanhangig te maak teen 'n vennoot van die persoon wat hy nou verdink.
Die prokureur William Booth het Donderdagoggend 'n sluipmoordpoging oorleef. Sy motor is vier of vyf keer raakgeskiet by sy huis in Higgovale, Kaapstad. Foto: Jaco Marais
Netwerk24 weerhou om regsredes die naam van die persoon wat Booth beskuldig het.
Die klagtes teen die vennoot is egter Maandag in die landdroshof in Kaapstad teruggetrek.
Die persoon wat deur Booth verdink word, het Donderdag aan Netwerk24 gesê hy ken hom nie, maar hoop dat hy (Booth) "oukei" is.
Booth is die tweede Kaapse prokureur wat die afgelope twee maande 'n aanslag op sy lewe oorleef het.
Polisielede praat met Booth op die misdaadtoneel in Higgovale, Kaapstad. Foto: Jaco Marais
'n Gemaskerde man het Jakes van der Merwe (53), 'n siviele prokureur, ook op 12 Februarie voor sy huis in Constantiastraat, Higgovale, geskiet. Hy is in die nek gewond terwyl hy in die straat waar hy woon in sy voertuig gesit het.
Van der Merwe het toe gesê hy weet nie hoekom iemand hom sou wou aanval nie omdat hy nog nooit strafregsake behartig het nie.
Niemand is nog in verband met die aanval op Van der Merwe in hegtenis geneem nie.
Sy huis is sowat vyf minute se ry van Booth se huis in dieselfde voorstad.
Hulle is egter nie die enigste Kaapse regsgeleerdes op wie se lewens daar die afgelope paar jaar aanslae was nie.
In November verlede jaar het onbekende mans adv. Vernon Jantjies in Lentegeur in Mitchells Plain doodgeskiet.
Jantjies was omstreeks 21:30 by 'n vulstasie toe daar op hom losgebrand is. Hy is geskiet toe hy by die vulstasie se winkel uitstap. Hy is op die toneel dood. Niemand is nog vir sy moord aangekeer nie.
In Oktober 2018 is adv. Pete Mihalik doodgeskiet toe hy sy kinders by hul skool gaan aflaai het.
Drie mans is in verband met sy moord aangekeer. Die prokureur Noorudien Hassan is in 2016 verskeie kere geskiet terwyl hy voor sy huis in Lansdowne in 'n voertuig gesit het. Ook niemand is nog vir sy moord in hegtenis geneem nie.